CELEX: 52015PC0546
Language: hu
Date: 2015-10-30
Title: Javaslat A TANÁCS VÉGREHAJTÁSI HATÁROZATA Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2015.10.30.
            COM(2015) 546 final
            2015/0254(NLE)
            Javaslat
            A TANÁCS VÉGREHAJTÁSI HATÁROZATA
            Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére. 
               
               
                  A Bizottságnál 2015. április 8-án iktatott levelében Lettország felhatalmazást kért arra, hogy továbbra is az előzetesen felszámított adóra vonatkozó héalevonási jogot szabályozó általános alapelvektől eltérő intézkedést alkalmazhasson bizonyos személygépkocsik esetében. A meghosszabbításra vonatkozó kérelemmel együtt Lettország benyújtott egy jelentést a 2013/191/EU tanácsi végrehajtási határozat alkalmazásáról, amely jelentés tartalmazza a levonási jogra alkalmazni tervezett százalékos arány felülvizsgálatát. A kérelemhez és a jelentéshez 2015. július 30-án további kiegészítés érkezett.
               
               
                  A héairányelv 395. cikke (2) bekezdésének megfelelően a Bizottság 2015. augusztus 21-én és 24-én kelt levelében tájékoztatta a többi tagállamot Lettország kérelméről. A Bizottság 2015. augusztus 24-én kelt levelében értesítette Lettországot arról, hogy birtokában van a kérelem elbírálásához szükségesnek ítélt valamennyi információnak.
               
               
                  Háttér-információk
               
               
                  A héairányelv 168. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Ugyanezen irányelv 26. cikke (1) bekezdésének a) pontja értelmében a vállalkozás vagyonát képező termék magáncélra történő használata ellenérték fejében nyújtott szolgáltatásnak minősül, amennyiben a termék héája levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében. 
               
               
                  A személygépkocsik esetében nehéz ezt a rendszert alkalmazni, különösen mivel nem könnyű különbséget tenni a magáncélú és az üzleti célú használat között. Amennyiben készül nyilvántartás, ennek vezetése és ellenőrzése még abban az esetben is külön terhet róna a vállalkozásokra és a közigazgatásra, ha Lettország élne a héairányelv 168a. cikkében foglalt lehetőséggel, és a vállalati személygépkocsikkal kapcsolatos kiadások esetében a levonást az adóalany általi tényleges üzleti célú használat mértékére korlátozná. 
               
               
                  A héabeszedés egyszerűsítése és az adócsalás elleni küzdelem érdekében Lettország 2011-ben olyan egyedi eltérést kért, amely lehetővé teszi számára a héalevonás megengedett mértékének 80 %-ra történő korlátozását bizonyos személygépkocsik esetében. A Tanács az eltérés iránti kérelmet a 2013. április 22-i 2013/191/EU határozattal hagyta jóvá, amely 2015. december 31-én hatályát veszti. Bizonyos járműkategóriákat kifejezetten kizártak e korlátozás köréből, ilyenek voltak a viszonteladás, bérbeadás vagy lízing céljából vásárolt személygépkocsik; a személy- vagy áruszállításra használt személygépkocsik (például taxik); a gépjárművezető-oktatáshoz használt személygépkocsik; a biztonsági vagy segélyhívó szolgáltatásokra használt személygépkocsik; valamint a szalon- és tesztautóként használt személygépkocsik. Ezzel egyidejűleg a vállalkozások mentesülnek a magáncélú használathoz kapcsolódó adó elszámolása alól.  
               
               
                  A fent említett határozat 6. cikke b) pontjában foglaltaknak megfelelően Lettország benyújtotta a szóban forgó határozat alkalmazásáról szóló jelentését, amely magában foglalta a százalékos korlátozás értékelését is. 
               
               
                  A Lettország által szolgáltatott információkból kiderül, hogy a 80 %-os levonási arány már nem felel meg a tényleges körülményeknek, és ezért ezt az arányt 50 %-ra kell csökkenteni. Lettország a kereskedelmi célú üzemben tartók tulajdonában vagy birtokában lévő könnyű járművekre vonatkozó különadó kapcsán rögzített statisztikai számadatokkal támasztja alá az új százalékos korlátozást. A Lettország által benyújtott információk alapján a különadót a jogi személyek tulajdonában vagy birtokában lévő, megfelelő műszaki állapotú könnyű járművek 79 %-ára vonatkozóan fizették be. A lett hatóságok azt is közölték, hogy azon jogi személyek aránya, amelyek rendelkeznek legalább egy, nyilvántartásba vett könnyű járművel, és amelyek a könnyű járművekre kivetett különadót fizettek, 2012-ben 87,6 %, 2013-ban 92,5 %, 2014-ben pedig 86,2 % volt. Lettországban emellett a nyilvántartásba vett vállalkozások 99,6 %-a kis- és középvállalkozás. Lettország megítélése szerint az adóalanyok többségét átfogó ezen statisztikai adatok alapján megállapítható, hogy a személygépkocsik adóalanyok általi összes magáncélú használata 50 %-nak megfelelő arányú. Az új korlátozást ezért 50 %-ban kell meghatározni.   
               
               
                  Az eltérés összes többi feltétele továbbra is alkalmazandó. Az új rendszer így alkalmazandó lesz valamennyi, a vezetőülésen kívül legfeljebb nyolc üléssel rendelkező és egy bizonyos tömeg alatti, nem kizárólag üzleti célokból használt személygépkocsira. Az egyes meghatározott tevékenységre használt személygépkocsikra ugyanakkor nem vonatkozna a levonási jog korlátozása, így az alábbiakra a rendes szabályok lennének alkalmazandók: viszonteladás, bérbeadás vagy lízing céljából vásárolt személygépkocsik; személy- vagy áruszállításra használt személygépkocsik (például taxik); gépjárművezető-oktatáshoz használt személygépkocsik; biztonsági vagy segélyhívó szolgáltatásokra használt személygépkocsik; szalon- és tesztautóként használt személygépkocsik.
               
               
                  A százalékos arány változására tekintettel célszerűbb egy új eltérést megállapítani, mint a meglévőt meghosszabbítani. Az új eltérés időbeli hatályát indokolt a 2018. december 31-ig tartó időszakra korlátozni, lehetővé téve ezáltal annak értékelését, hogy az eltérés alapjául szolgáló feltételek továbbra is fennállnak-e. Meghosszabbítás kérelmezése esetén a kérelemhez csatolni kell egy jelentést az alkalmazott százalékos érték értékeléséről, és azt a kérelemmel együtt 2018. március 31-ig el kell juttatni a Bizottság részére.
               
            
            
               •A javaslatnak a szabályozási terület jelenlegi rendelkezéseivel való összhangja
            
            
               
                  Az adólevonási joghoz kapcsolódó hasonló eltérésekre más tagállamok mellett Lettország is engedélyt kapott, a 2013. április 22-i 2013/191/EU határozat útján. 
               
               
                  A héairányelv 176. cikke értelmében a Tanács megállapítja, milyen kiadások nem jogosítanak a héa levonására. Ennek megtörténtéig felhatalmazza a tagállamokat az 1979. január 1-jén hatályban lévő korlátozások fenntartására. Emiatt a személygépkocsikkal kapcsolatban az adólevonási jogot korlátozó számos „standstill” rendelkezés létezik.
               
            
            
               •A javaslat egyéb uniós politikákkal való összhangja
            
            
               
                  Tárgytalan.
               
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  A héairányelvnek a javaslat alapjául szolgáló rendelkezésére tekintettel a javaslat az Európai Unió kizárólagos hatáskörébe tartozik, ezért a szubszidiaritás elve nem alkalmazható.
               
            
            
               •Arányosság
            
            
               
                  A javaslat megfelel az arányosság elvének a következők miatt: 
               
               
                  A határozat egy tagállam számára, annak saját kérelme alapján ad felhatalmazást, és kötelezettséget nem keletkeztet. 
               
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis az adócsalás elleni küzdelemmel és a héabeszedés egyszerűsítésével.
               
            
            
               •A jogi aktus típusának megválasztása
            
            
               
                  A héairányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Tárgytalan.
               
            
            
               •Az érdekelt felekkel folytatott konzultációk
            
            
               
                  A javaslat alapját a Lettország által benyújtott kérelem képezi, és csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A határozatjavaslat célja elsősorban az, hogy egyszerűsítse a héabeszedést a részben nem üzleti célokra használt személygépkocsik vonatkozásában, ami pozitív hatással járhat. Ugyanakkor felszámolható a hamis nyilvántartások révén történő adócsalás is. 
               
            
         
         
            
               
                  Az eltérés szűk tárgyi és időbeli hatálya miatt azonban a hatás mindenképpen korlátozott lesz.
               
            
            
               4.KÖLTSÉGVETÉSI VONZATOK
            
            
               
                  A javaslat nincs hatással az uniós költségvetésre.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A javaslat hatályvesztésre vonatkozó rendelkezést tartalmaz; ezen eltérés automatikusan hatályát veszti 2018. december 31-én.
               
            
            
               2015/0254 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre 
                  1
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Lettország a Bizottság által 2015. április 8-án iktatott levelében felhatalmazást kért egy, a 2006/112/EK irányelv 26. cikke (1) bekezdésének a) pontjától, 168. cikkétől és 168a. cikkétől eltérő intézkedés bizonyos feltételek melletti további alkalmazására annak érdekében, hogy korlátozhassa a héalevonási jogot a nem kizárólag üzleti célra használt személygépkocsik bizonyos kategóriáival kapcsolatos kiadások esetében. A kérelemhez 2015. július 30-án további kiegészítés érkezett.
            
            
               (2)A 2006/112/EK irányelv 395. cikke (2) bekezdése második albekezdésének megfelelően a Bizottság 2015. augusztus 21-én és 24-én kelt levelében tájékoztatta a többi tagállamot Lettország kérelméről. A Bizottság 2015. augusztus 24-én kelt levelében értesítette Lettországot arról, hogy birtokában van a kérelem elbírálásához szükséges valamennyi információnak.
            
            
               (3)A 2006/112/EK irányelv 168. és 168a. cikke úgy rendelkezik, hogy az adóalany jogosult az adóköteles tevékenységéhez felhasznált, részére teljesített termékértékesítésre és szolgáltatásnyújtásra kivetett hozzáadottérték-adó (a továbbiakban: héa) levonására. A szóban forgó irányelv 26. cikke (1) bekezdésének a) pontja tartalmazza azt a követelményt, hogy le kell vonni a héát, ha a vállalkozás vagyonát képező terméket nem üzleti célokra használják.
            
            
               (4)A 2013/191/EU tanácsi végrehajtási határozat
                  2
                felhatalmazta Lettországot, hogy a 2006/112/EK irányelv 395. cikkének (1) bekezdése szerinti eltérő intézkedést vezessen be annak érdekében, hogy 80 %-ra korlátozza a héalevonási jogot az egyes meghatározott személygépkocsik vásárlása, lízingje, Közösségen belüli beszerzése és importja, valamint az ilyen személygépkocsikhoz kapcsolódó kiadások – ideértve az üzemanyagvásárlást is – esetében, amennyiben a járműveket nem kizárólag üzleti célra használják. A 2013/191/EU tanácsi végrehajtási határozat 2015. december 31-én hatályát veszti.
            
            
               (5)A kérelemmel együtt Lettország benyújtott egy jelentést a 2013/191/EU tanácsi végrehajtási határozat alkalmazásáról, amely jelentés tartalmazza a levonási jogra alkalmazni tervezett százalékos arány értékelését. A Lettország által szolgáltatott információkból kiderül, hogy a 80 %-os levonási arány már nem felel meg a tényleges körülményeknek, és ezért ezt az arányt 50 %-ra kell csökkenteni. Az információk a kereskedelmi célú üzemben tartók tulajdonában vagy birtokában lévő könnyű járművekre vonatkozó különadó kapcsán rögzített statisztikai számadatokon alapulnak. 
            
         
         
            
               (6)A levonási jognak az intézkedés szerinti korlátozását az egyes meghatározott személygépkocsik vásárlása, lízingje, Közösségen belüli beszerzése és importja, valamint az ilyen személygépkocsikhoz kapcsolódó kiadások – ideértve az üzemanyagvásárlást is – után fizetett héára kell alkalmazni.
            
            
               (7)Az intézkedés kizárólag a 3 500 kilogrammot nem meghaladó megengedett legnagyobb össztömegű és a vezetőülésen kívül legfeljebb nyolc üléssel rendelkező személygépkocsikra alkalmazandó. A 3 500 kg-ot meghaladó megengedett össztömegű és a vezetőülésen kívül nyolcnál több üléssel rendelkező személygépkocsik nem üzleti célú használata jellegükből vagy az azokat használó vállalkozások jellegéből adódóan elhanyagolható. Meg kell határozni azon személygépkocsik részletes jegyzékét, amelyekre egyedi jellegű felhasználásuk miatt a felhatalmazás nem vonatkozik.
            
            
               (8)Ezért indokolt felhatalmazni Lettországot arra, hogy meghatározott időtartamra, 2018. december 31-ig alkalmazza az intézkedést.
            
            
               (9)Amennyiben Lettország az eltérő intézkedés időbeli hatályának 2018-on túli meghosszabbítását kérelmezi, legkésőbb 2018. március 31-ig jelentést és meghosszabbítás iránti kérelmet kell benyújtania a Bizottsághoz.
            
            
               (10)Az eltérés a végső fogyasztói szinten beszedett adóbevétel teljes összegét csak elhanyagolható mértékben befolyásolná, és nem lenne kedvezőtlen hatással az Unió hozzáadottérték-adóból származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 168. és 168a. cikkétől eltérve Lettország felhatalmazást kap arra, hogy 50 %-ra korlátozza a héalevonási jogot a nem kizárólag üzleti célra használt személygépkocsikkal kapcsolatos kiadások esetében.
            
            
               2. cikk
            
            
               A 2006/112/EK irányelv 26. cikke (1) bekezdésének a) pontjától eltérve Lettország az adóalanyok vállalkozási vagyonának részét képező személygépkocsik magáncélú használatát nem tekinti ellenérték fejében nyújtott szolgáltatásnak, amennyiben az adott személygépkocsi az e határozat 1. cikke értelmében engedélyezett korlátozás hatálya alá esik.
            
            
               3. cikk
            
            
               Az 1. cikkben említett kiadások közé az ilyen személygépkocsik vásárlása, lízingje, Közösségen belüli beszerzése és importja, valamint az ilyen személygépkocsik fenntartásával, javításával és üzemanyagával kapcsolatos költségek tartoznak.
            
            
               4. cikk
            
            
               Ez a határozat kizárólag a 3 500 kilogrammot nem meghaladó megengedett legnagyobb össztömegű és a vezetőülésen kívül legfeljebb nyolc üléssel rendelkező személygépkocsikra alkalmazandó.
            
            
               5. cikk
            
            
               Az 1. és a 2. cikk nem alkalmazandó az alábbi személygépkocsi-kategóriákra:
            
            
               a) viszonteladás, bérbeadás vagy lízing céljából vásárolt személygépkocsik;
            
            
               b) díjazás ellenében személyszállításra használt személygépkocsik, ideértve a taxiszolgáltatásokat is;
            
            
               c) áruszállításra használt személygépkocsik;
            
            
               d) gépjárművezető-oktatáshoz használt személygépkocsik.
            
         
         
            
               e) biztonsági szolgáltatásokra használt személygépkocsik;
            
            
               f) vészhelyzeti járműként használt személygépkocsik;
            
            
               g) szalon- és tesztautóként használt személygépkocsik.
            
            
               6. cikk
            
            
               (1)Ez a határozat a róla szóló értesítés napján lép hatályba.
            
            
               Ezt a határozatot 2016. január 1-jétől kell alkalmazni. Ez a határozat 2018. szeptember 31-én hatályát veszti. 
            
            
               (2)Az e határozatban megadott felhatalmazás meghosszabbítására irányuló kérelmet legkésőbb 2018. március 31-ig be kell nyújtani a Bizottsághoz, és ahhoz csatolni kell egy jelentést az 1. cikkben meghatározott százalékos érték értékeléséről.
            
            
               7. cikk
            
            
               Ennek a határozatnak a Lett Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 347., 2006.12.11., 1. o.
               
               
                  
                     (2)
                  HL L 113., 2013.4.25., 11. o.